b'\n_START_ARTICLE_\nPasaulio gyventojai\n_START_PARAGRAPH_\nPasaulio gyventojai (vis\xc5\xb3 \xc5\xbemoni\xc5\xb3 populiacija)\xc2\xa0\xe2\x80\x93 vis\xc5\xb3 \xc5\xbdem\xc4\x97je gyvenan\xc4\x8di\xc5\xb3 \xc5\xbemoni\xc5\xb3 tam tikru metu skai\xc4\x8dius. 2011\xc2\xa0m. spalio 31-\xc4\x85j\xc4\x85, anot JTO, \xc5\xbemoni\xc5\xb3 populiacija pasiek\xc4\x97 lygiai 7 milijardus. \xc5\xa0is skai\xc4\x8dius did\xc4\x97ja, C\xc5\xbdV apskai\xc4\x8diavimais vidutini\xc5\xa1kai 203 800 \xc5\xbemoni\xc5\xb3 per par\xc4\x85.\n_START_SECTION_\nPopuliacijos augimo greitis\n_START_PARAGRAPH_\nRegiono populiacijos augimo greitis yra santykinis dydis, parodantis \xc5\xbemoni\xc5\xb3 populiacijos augimo temp\xc4\x85:_NEWLINE_Augimo greitis = [(gimimo atvejai + imigracija) \xe2\x88\x92 (mirtys + emigracija)] / populiacija_NEWLINE_Skirtinguose regionuose populiacijos augimo greitis skirtingas. Bendru mastu, pasaulio populiacijos padid\xc4\x97jimas XX a. buvo did\xc5\xbeiausias per \xc5\xbemonijos istorij\xc4\x85._NEWLINE_JTO \xc4\xafvertinimu 2000\xc2\xa0m. populiacijos augimo greitis buvo 1,14\xc2\xa0%\xc2\xa0\xe2\x80\x93 apie 75 milijonus \xc5\xbemoni\xc5\xb3 per metus. Remiantis C\xc5\xbdV 2005\xe2\x80\x932006\xc2\xa0m. Pasaulio fakt\xc5\xb3 knygomis, dabartinis \xc5\xbemoni\xc5\xb3 populiacijos augimas yra vidutini\xc5\xa1kai 203 800 per par\xc4\x85._NEWLINE_Pasauliniu mastu, augimo greitis ma\xc5\xbe\xc4\x97ja, lyginant su 1963\xc2\xa0m. pasiekta did\xc5\xbeiausia per istorij\xc4\x85 2,19\xc2\xa0% verte. Ta\xc4\x8diau Vidurio Rytuose ir Afrikoje jis i\xc5\xa1lieka didelis. Kai kuriose \xc5\xa1alyse populiacijos augimas yra neigiamas (t. y. populiacijos dydis ma\xc5\xbe\xc4\x97ja), ypatingai Centrin\xc4\x97je ir Ryt\xc5\xb3 Europoje (labiausiai d\xc4\x97l \xc5\xbeemo vaisingumo) ir Piet\xc5\xb3 Afrikoje (d\xc4\x97l mir\xc4\x8di\xc5\xb3, susijusi\xc5\xb3 su \xc5\xbdIV). Prognozuojama, kad per de\xc5\xa1imtmet\xc4\xaf Japonijos ir Vakar\xc5\xb3 Europos \xc5\xa1alyse populiacijos augimo rodikliai bus neigiami d\xc4\x97l ypa\xc4\x8d ma\xc5\xbe\xc5\xb3 vaisingumo rodikli\xc5\xb3.\n_START_SECTION_\nGyventoj\xc5\xb3 pasiskirstymas\n_START_PARAGRAPH_\nBendras pasaulio gyventoj\xc5\xb3 tankumas, skai\xc4\x8diuojant tik sausumos plot\xc4\x85 yra 44,7 \xc5\xbem./km\xc2\xb2.Azijoje gyvena vir\xc5\xa1 60\xc2\xa0% pasaulio gyventoj\xc5\xb3, beveik 3,8 milijardai \xc5\xbemoni\xc5\xb3. Vien Kinijoje ir Indijoje gyvena atitinkamai 20\xc2\xa0% ir 16\xc2\xa0% vis\xc5\xb3 pasaulio gyventoj\xc5\xb3. Afrikos populiacija\xc2\xa0\xe2\x80\x93 840 milijonai \xc5\xbemoni\xc5\xb3, 12\xc2\xa0% pasaulio gyventoj\xc5\xb3. Europoje gyvena 710 milijonai \xc5\xbemoni\xc5\xb3 (11\xc2\xa0%). \xc5\xa0iaur\xc4\x97s Amerikoje\xc2\xa0\xe2\x80\x93 514 mln. (8\xc2\xa0%), Piet\xc5\xb3 Amerikoje\xc2\xa0\xe2\x80\x93 371 mln (5,3\xc2\xa0%), Okeanijoje apie 60 mln. (9\xc2\xa0%, nors pastarasis \xc4\xafvertinimas yra gin\xc4\x8dijamas).\n_START_SECTION_\nJaunimo demografija\n_START_PARAGRAPH_\nRemiantis 2006\xc2\xa0m. C\xc5\xbdV pasaulio fakt\xc5\xb3 knyga, 27,2\xc2\xa0% pasaulio \xc5\xbemoni\xc5\xb3 yra iki 15 met\xc5\xb3 am\xc5\xbeiaus._NEWLINE_Daugiausiai gimim\xc5\xb3 pasaulyje buvo paskutiniajame XX a. de\xc5\xa1imtmetyje, ypa\xc4\x8d po 1995\xc2\xa0m., nors gimstamumo rodikliai buvo ma\xc5\xbeesni nei septintajame de\xc5\xa1imtmetyje. Beveik vien d\xc4\x97l 100 milijon\xc5\xb3 kasmet gimstan\xc4\x8di\xc5\xb3 k\xc5\xabdiki\xc5\xb3, dar vieno, \xc5\xa1e\xc5\xa1tojo milijardo riba 1999\xc2\xa0m. buvo pasiekta per kol kas grei\xc4\x8diausi\xc4\x85 laikotarp\xc4\xaf\xc2\xa0\xe2\x80\x93 12 met\xc5\xb3, metais anks\xc4\x8diau, nei prognozavo dauguma demograf\xc5\xb3._NEWLINE_Palyginimui, 15-64 met\xc5\xb3 am\xc5\xbeiaus \xc5\xbemon\xc4\x97s sudaro 65,2\xc2\xa0%, vir\xc5\xa1 65 met\xc5\xb3 am\xc5\xbeiaus\xc2\xa0\xe2\x80\x93 7,6\xc2\xa0% pasaulio populiacijos (C\xc5\xbdV, 2009 liepa).'